Jussi Kuosmanen

Diplomitanssinopettaja, yrittämisen moniottelija ja kyökkifilosofi. Rockabilly skulaa, cha cha sujuu ja tango taipuu edelleen. Tanssi on mietiskelyn ylevin muoto.

Tällä iällä ei enää voi haikailla elämäntarkoituksensa perään, se on jo tiedettävä – tai sitten se ei selviä koskaan. Uskon tietäväni. Naiivit uskomukset ovat karisseet ja on vaikea pitää suunsa kiinni nähdessään ihmisten toistavan virheitä, joiden tietää johtavan ei-mihinkään. Mutta jokaisen on tanssittava omat tanssinsa. Pölhönpolska on ehkä helpoin, niinpä liian moni valitsee sen.

Uskokaa tai älkää, mutta ihmisten maailma perustuu suurelta osin valheeseen, usein ihan hyväntahtoiseen, mutta valheeseen silti. Siitä taas ei voi pitää suutaan kiinni, eikä saakaan. Pyrin kirjoittamaan yleisesti hyväksytyistä valheista, pellemäisistä trendeistä, naurettavista rituaaleista, sokeista sokeiden taluttajista ja noloista uskomuksista. Yritän tehdä sen humoristisesti, mutta en kiltisti.